楚平王廟
作者：周邦彥
朝代：宋

paragraphs: 姦臣亂國紀，伍奢思結纓。
殺賢恐遺種，巢卵同時傾。
健雛脫身去，口血流吳庭。
達士見幾微，楚郊憂苦兵。
十年軍入郢，勢如波捲萍。
賢亡國嬰難，王死屍受刑。
將隳七世廟，先壞百里城。
子胥雖捐江，素車駕長鯨。
驚濤寄怒餘，遺廟羅千楹。
王祠何其微，破屋風泠泠。
蟄蟲陷香案，饑鼠懸燈檠。
淫俗敬魑魅，何人顧威靈。
臣冤不讎主，況乃鋤丘塋。
報應苦不直，吾將問冥冥。